Document ID: /roh_data/filtered/fineweb-2-filterrobots_roh.jsonl.gz/67673

An stupenta ora suglialeiva e tgoda èn igls scolars da scoligna ed igls scolars dalla scola primara cun lour persungas d'instrucziun sa radunos siva giantar agl plaz da posta a Savognin e spitgia plagn tensiun la gugga «igls fetters Sursetters» ed igl tarmenta tgar digls dinosaurs, propa suandos da 3 veirs, veivs T-Rexs. Mintga classa ò tscharnia en motto zont interessant ed igls costums èn nias fatgs sezs: L'amprema scoligna ò gia igl tema «igl pictour» La sagonda scoligna «Zilly e Zingaro» L'amprema classa «sfunsaders» La sagonda classa «astronauts» La terza classa «igls dinosaurs» La quarta classa «pulizeia, ladras e ladrungs» La tschintgavla classa «las violas digl gôt» La seisavla classa «Panzerknackers» Accumpagneas da genitours agl til, ma er da blers aspectatours sper veia, on las scolaras ed igls scolars traverso la veia principala e rivos sur igl «punt crap» giu sen la plazza davant la biblioteca, noua tgi tots on fatg ena pôssetta. Igls fetters Sursetters on delecto cun sia musica da sturn numerous giast ed indigens. Dantant on las gruppas fatg ena polonesa tgi leva betg calar. Alloura è igl til ia anavant sper la Villa Aurora se, e scu punct final rivo sen la plazza tar la scola Grava, noua tgi è nia patto igls davos confettis. Siva en per tocs musicals da tschever on tots unfants scu finiziun digl til fatg en «clom da gruppa» e tots on alloura er dastgea gustar las buna turtas fatgas dallas mammas e digls babs digls scolars dall’amprema classa. Nous speragn tgi chella bela sonda da tschever resta a tots an buna memorgia. En cordial angraztg agls «fetters Sursetters» per la grondiousa organisaziun digl til da tschever, per sia imposanta, bela musica e per l’atmosfera nunamblidabla.